‘Bokke kan bordjies in Australië verhang’Malcolm Marx kan ’n deurslaggewende rol in Australië speel. Foto: GB Jordaan. Die Springbokke vertrek binnekort na Australië waar hulle in twee Rugbykampioenskap-toetse teen die Wallabies gewikkel sal wees. En waar die Suid-Afrikaners al 48 van die 90 toetse teen die Aussies gewen het, sorg hul rekord in Australië hoegenaamd nie vir indrukwekkende leesstof nie. In 41 wedstryde het die Springbokke nog net 12 keer as oorwinnaars van die veld gestap terwyl hulle die Wallabies laas in 2013 op hul tuisveld kon klop. Maar volgens Jimmy Stonehouse beskik die Suid-Afrikaners ongetwyfeld oor die vermoë om die bordjies nou in Adelaide en Sydney te verhang. “Alle wegwedstryde is moeilik,” het die gewilde afrigter van die Curriebeker-wenspan, die Pumas, gesê. Hy meen dat spelers soos Frans Malherbe, Trevor Nyakane, Eben Etzebeth, Malcolm Marx en kie die grondslag vir ’n Springbok-sege kan lê. “Suid-Afrika het ’n baie goeie pak voorspelers wat oor die vermoë beskik om ander spanne te oordonder.” Hoewel die Springbokke se verdedig-en-skop-meesterplan nie noodwendig die wedstrydplan is wat daar in die Laeveld gevolg word nie, glo hy dat Siya Kolisi se span nie sommer daarvan sal afwyk nie. En indien alles volgens plan verloop, kan wedstryde op só ’n manier gewen word. “As die Springbokke byvoorbeeld met die laaste twee box kicks op Ellispark weer die bal in die hande gekry het (soos wat hulle ’n week vantevore in Nelspruit gedoen het), was die wedstryd tien teen een in die sakkie.” Maar net soos ’n bal wat toegelaat word om te bons enigiemand se bal op die rugbyveld is, so is ’n hangskop ook ’n berekende waagstuk. En in Johannesburg was die All Blacks se Jordie Barrett uitstekend onder die hoë bal. Vincent Koch. Foto: GB Jordaan. Stonehouse is trots om spelers soos Faf de Klerk en Vincent Koch in Springbok-kleure te sien; dit was immers die Pumas wat vroeg in hul loopbaan vir hulle speelkans gegee het. De Klerk het die Laevelders in 56 wedstryde verteenwoordig, terwyl Koch ook meer as 50 keer in die Pumas-skrum gesak het. Maar soos baie ander Suid-Afrikaanse rugbyondersteuners is hy ook verbaas oor Evan Roos se weglating. Pieter-Steph du Toit, Siya Kolisi, Elrigh Louw, Kwagga Smith, Jasper Wiese en Duane Vermeulen is die losvoorspelers wat in Australië sal diens doen. “Ek dink iemand soos Evan Roos kan ’n definitiewe verskil in die Springbok-trui maak, veral met die oog op volgende jaar se Wêreldbeker-toernooi.” Terselfdertyd glo hy ook dat daar hard gewerk moet word om Madosh Tambwe deel van die Springbok-opset te maak. Springbokke se toergroep: Voorspelers: Steven Kitshoff, Vincent Koch, Frans Malherbe, Ox Nché, Trevor Nyakane, Joseph Dweba, Malcolm Marx, Eben Etzebeth, Lood de Jager, Salmaan Moerat, Pieter-Steph du Toit, Siya Kolisi (kaptein), Elrigh Louw, Kwagga Smith, Jasper Wiese, Duane Vermeulen, Deon Fourie en Franco Mostert. Agterspelers: Faf de Klerk, Jaden Hendrikse, Herschel Jantjies, Cobus Reinach, Elton Jantjies, Handré Pollard, Lukhanyo Am, Damian de Allende, André Esterhuizen, Makazole Mapimpi, Willie le Roux, Canan Moodie, Warrick Gelant, Damian Willemse, Jesse Kriel en Frans Steyn. ✈️ Bok squad announcement – the 34 players that will travel to Australia to face the Wallabies in back-to-back #CastleRugbyChampionship Tests: https://t.co/29MeTjOvEe#StrongerTogether #StrongerForever pic.twitter.com/yzRJdfSlmU — Springboks (@Springboks) August 15, 2022